ट्रायल में हुआ टेस्ट, 5 खिलाड़ी फेल; सभी पर अस्थाई प्रतिबंध
Hangzhou Asian Games 2023 - Indian Judo Team 5 Players Fail Dope Test In Delhi. हांगझोऊ एशियन गेम्स से पहले भारतीय जूडो टीम में डोपिंग का बड़ा मामला सामने आया है। टीम के 5 खिलाड़ी डोप टेस्ट में फेल हो गए हैं
हांगझोऊ एशियन गेम्स से पहले भारतीय जूडो टीम में डोपिंग का बड़ा मामला सामने आया है। टीम के 5 खिलाड़ी डोप टेस्ट में फेल हो गए हैं।
अंग्रेजी अखबार न्यू इंडियन एक्सप्रेस ने दावा किया है कि 4 अप्रैल को दिल्ली के इंदिरा गांधी स्टेडियम में आयोजित ट्रायल्स में इन सभी के सैपल लिए गए हैं। जिनकी जांच रिपोर्ट अब आई है। रिपोर्ट आने के बाद 5 खिलाड़ियों पर अस्थाई प्रतिबंध लगा दिया गया है, लेकिन इस मामले में भारतीय ओलिंपिक संघ और स्पोर्ट्स अथॉरिटी ऑफ इंडिया (SAI) के अधिकारियों को हिला कर रख दिया है।
इस पर टीम इंडिया के चीफ कोच यशपाल सोलंकी ने कहा है कि हमें रिपोर्ट के माध्यम से मामले की जानकारी लगी। इनमें से कुछ खिलाड़ियों के डोप टेस्ट भोपाल में कैंप के शुरुआती दिनों में हुए थे। अभी जांच रिपोर्ट आई है। खिलाड़ियों ने कैंप में आने से पहले ही प्रतिबंधित पदार्थ का सेवन किया होगा।
मामले ने भारतीय जूडो संघ के पदाअधिकारियों की कार्यशैली पर सवाल भी खड़ा किया है कि आखिर इतने खिलाड़ी डोप टेस्ट में कैसे पकड़े गए। पढ़िए पूरा मामला...
जुडोका ने कहा शिविर में रची गई साजिश
रिपोर्ट आने के बाद गुलाब का कहना है कि उनका भोपाल से पहले एक और सैंपल लिया गया था, लेकिन वह इसमें निगेटिव निकले हैं। उनका टीम के ही एक व्यक्ति के साथ विवाद चल रहा था। उन्हें धमकियां भी मिली थीं, जिसकी उन्होंने अपने विभाग को शिकायत भी की थी। उनके खिलाफ साजिश रची गई है, जिसे वह नाडा सुनवाई पैनल के समक्ष साबित करने में कोई कसर नहीं छोड़ेंगे।
भोपाल में चल रहा है नेशनल कैंप 
एशियन गेम्स के लिए चयनित जूडो टीम का नेशनल कैंप स्पोर्ट्स अथॉरिटी ऑफ इंडिया के भोपाल सेंटर में चल रहा है। यह कैंप ट्रायल के बाद 20 मई को शुरू हुआ। इस दिन भी नाडा ने सैंपल लिए थे।
इन खिलाड़ियों की रिपोर्ट पॉजिटिव आई
डोप टेस्ट में एशियाई चैंपियनशिप के मेडलिस्ट मोहसिन गुलाब अली (60), जकार्ता एशियन गेम्स में भारतीय टीम का हिस्सा रहे हर्षदीप बराड़ (81), स्टैंड बाई राहुल सेवता (81) और अक्षय (66) की जांच रिपोर्ट पॉजिटिव आई है। एक अन्य जूडोकी की रिपोर्ट भी पॉजिटिव मिली है। मामले का खुलासा करने वाली वेबसाइट ने 5वीं खिलाड़ी का नाम नहीं लिखा है।
पहले तीन खिलाड़ियों के सैंपल भोपाल में लिए गए थे, जबकि टीम में शामिल एक अन्य जुडोका और स्टैंड बाई में शामिल खिलाड़ी के सैंपल दिल्ली में हुए।
3 कैंप और 2 ट्रायल में फंसे 
एशियन गेम्स के लिए नेशनल ट्रायल्स दिल्ली में हुए थे। जहां डोप सैंपल लिए गए थे। इसके बाद 20 मई से भोपाल में टीम का शिविर लगाया गया। यहां 27 मई को नाडा ने फिर डोप सैंपल लिए। मोहसिन गुलाब अली, राहुल सेवता और हर्षदीप बराड़ के सैंपल साई भोपाल में कैंप के दौरान लिए गए थे, जबकि ट्रायल के दौरान अक्षय और अनिल के ट्रायल लिए गए थे।
5 पर अस्थाई प्रतिबंध लगा 
मिली जानकारी के अनुसार गुलाब अली और हर्षदीप बराड़ के सैंपल में एक ही साल्ट एसएआरएम, ओस्टारिन निकला है, जबकि राहुल के सैंपल में ओक्जेंड्रोलॉन और स्टेनोजोलॉल और अक्षय के सैंपल में मेटेंडिनॉन निकला है।
अगर ये खिलाड़ी नाडा पैनल के सामने अपनी बेगुनाही साबित नहीं कर पाते हैं, तो इन पर अधिकतम 5 साल का प्रतिबंध लग सकता है। हर्षदीप पिछले साल स्पेन में आयोजित एक टूर्नामेंट के दौरान भी विवादों में आए थे, तब उन पर वहां की एक महिला ने उत्पीडऩ के आरोप लगाए थे।